Aansoek misluk weer | Netwerk24
Deur Charné Kemp 27 Junie 2019 06:00
Zonizelo “Zet” Magawu, gewese ANC-raadslid en -takvoorsitter van Daniëlskuil en vermeende baasbrein agter die moord op Johannes Baaitjie en Shuping Nouse, Vrydag (21/06) in die hof.Foto: Charné Kemp
Die soveelste aansoek om borgtog van Zonizelo “Zet” Magawu, gewese ANC-raadslid en -takvoorsitter van Daniëlskuil en vermeende baasbrein agter die moord op Johannes Baaitjie en Shuping Nouse, het Vrydag (21/06) in die hooggeregshof misluk.
Waarnemende regter Stanley O’Brien het in reaksie op Magawu se betoog dat die gevangenis nie bevorderlik vir sy gesondheid is nie, gesê hy kan nie verwag dat ’n gevangenis soos ’n hotel moet wees nie.
Magawu is sedert 19 Augustus 2016 in aanhouding, ’n dag nadat Baaitjie se lyk met skietwonde langs die pad buite Postmasburg gekry is. Nouse, wat op dieselfde dag met ernstige skietwonde in ’n bakkie in Postmasburg gevind is, is op 23 Augustus dood.
Magawu word saam met Richard Ha­sane, Tshame Frank Baxane, Thompson Mncedisi Mphondomisa en Matthews Legodu van die moorde, asook ontvoering en die besit van ongelisensieerde vuurwapens en ammunisie, aangekla.
Magawu het reeds ses keer tevore om borgtog aansoek gedoen. Sy sesde aansoek, waarin hy betoog het dat hy ingevolge art. 49G van die Wet op Korrektiewe Dienste weens sy swak gesondheid vrygelaat moet word, is in April afgekeur. Die sewende en soortgelyke aansoek is gister afgekeur.
Die verhoor in Kimberley het die week voortgeduur.